
Karaj gelegantoj, 

Okazintajoj dum la pasintaj kvar monatoj estas tiel riĉaj ke la redaktantaro decidas 
dediĉi du numerojn por la sama temo: renkontiĝo (ILEI-konferenco kaj UK 2008). 
Dum la sesa numero traktis pri impresoj departoprenintoj en UK kaj ILEI-konferenco, 
la sepa (tiu ĉi) traktas pri raportoj el oficialaj kaj neoficialajfontoj. Ni kaptos la okazon 
por prijuĝi enhavon de raporto el diversaj vidpunktoj. La ILEI-konferenco estis bela 
okazo porAfriko pripensi, ĉu eblos iam aranĝi Universalan Kongreson tie. 

La redaktantaro 


*** 

ILEI-KONFERENCO EN AFRIKO: RAPORTOJ 

LA AFRIKA OFICEJO RAPORTAS 

Finfine okazis la konferenco de 
ILEI en Afriko, en Benino, en 
la urbo Portonovo. Partoprenis 
konferencanoj el jenaj landoj: 
Nederlando, Francujo, Japanujo, 
Cehujo, Britujo, Aŭstralio, Litovujo, 
Italujo, Togolando, Benino, Ebura 
Bordo, Burundo, Ganao. Vojaĝkostoj 
de iuj el la afrikaj partoprenintoj 
estis subvenciitaj de UEA. Finfine 
kontribuis UEA al la konferenco 
per iom malpli ol 3000 eŭroj. En- 
tute 42 partoprenantoj ĝuis ĝin. La 
30-an de julio 2008 malfermiĝis la 
konferenco per la levo de la verda 
flago. Estis kantita varme la himno 
“La Espero” ĉeeste de reprezentanto 

de la urbestro. Solene estis prezentitaj la oficialaj salutmesaĝoj: de UEA fare de Hori Yasuo, de 
ILEI fare de Isikawa Tieko, de LKK fare de Charles Alofa, kaj de la Afrika Oficejo de UEA fare 
de Francis Agbenou. Tuj poste okazis la akcepto de la urbestro al la esperantista delegitaro kaj 
tutamikeca komuna manĝo. Poste Renee Triolle prelegis pri homaj rajtoj, Jean-Pierre Boulet pri 
plantoj kaj vitaminoj, Vladka Chvatalovapri lingvaj festivaloj. Okazis lingvaj ludoj sub la gvido de 
Ana Montesinos, prezento de laprojekto “Mondo-rondo” de Latifou Gbadamassi, kaj ekzamenoj 
sub la gvido de Mireille Grosjean. La konferenco bele buntiĝis je multaj aktivecoj rilate al lingvo- 
kono, okazoj renkonti nekonatajn amikojn, kaj kultura festivalo dum kiu rava koncerto estis 
prezentita de Mayuko Tazima kaj de Hori Yasuo, kiuj dancigis ĉiujn konferencanojn je la sono de 
japana gitaro. La tuta ĉambro entuziasmiĝis, kaj aŭdeblis ĉie kantkrioj kaj dancpaŝoj. Okazis ĉefe 
multaj diskutoj pri la plibonigo de la situacio de Esperanto en Afriko. Ciuj konferencanoj multe 
ĝojas pro tiu bela evento, kiu ebligis al ili pli koni la evoluon de Esperanto en Afriko ĝenerale kaj 
en diversaj afrikaj landoj aparte. La 5-an de aŭgusto 2008 okazis la solena fermo per oficiala voĉo 
de Aida Cizikaite, ILEI-estrarano pri konferencoj. Intertempe arbido estis plantitapor memorigi 
la eventon (vd. foton sur antaŭapaĝo). La Afrika Oficejo dankas al UEA, al ILEI kaj al ĉiuj, kiuj 
materie kaj finance helpis ĉi tiun konferencon. Estis omaĝo al Esperanto, omaĝo al Afriko, omaĝo 
al ILEI kaj al UEA. Soifas ĉiuj regustumi tiajn eventojn en Afriko. 

Francis Agbenou 

41-A ILEI-KONFERENCO SUB FOKUSO DE TOGOLANDANINO 

La ĉi-jara konferenco de ILEI okazis en Portonovo, Benino de la 29-a de julio ĝis la 5-a de aŭgusto 
2008, kun la partopreno de geesperantistoj el Afriko, Azio kaj Eŭropo. En la unua tago de la 
aranĝo, post alveno de la konferencanoj, komenciĝis sub la gvido de Tieko Isikawa interkona 
vespero, dum kiu ĉiuj sin prezentis kaj interparolis en etoso amikeca. Merkredo, la 30-a de julio 
estis dediĉita al la oficiala inaŭguro de la konferenco. Gi ekis per la hiso de Esperanta flago kaj 
kantado de “La Espero”. Sekvis paroladetoj de diversaj eminentuloj: unue de Hori Yasuo kaj Renee 
Triolle, reprezentantoj respektive de UEA kaj ILEI; poste de Privas Tchikpe, pioniro de la benina 
E-movado; kaj fine de Adelabu Saibu, je la nomo de la urbestro de Portonovo. Ci-lasta sciigis 
al partoprenantoj la antaŭajn nomojn (Adjace, Hogbonou), kiujn havis la urbo “porto-Novo”, 
riĉa pro siaj Songhai-centro, preĝejo, moskeo, vendejo kaj manĝoj diversaj. Por fini li deziris, ke 
dua tia konferenco okazu en sia lando. Indas mencii la sinsekvajn intervenojn de s-roj Fran^ois 
Houssounou (LKK-ano), Latifou Gbadamassi (LKK-ano), kaj Francis Kodjovi Agbenou (oficisto 
en Afrika Oficejo), kiuj prezentis raportojn pri siaj respektivaj agadoj. Tuj poste, efektiviĝis entute 
tri prelegoj. Renee Triolle informis pri kio estas Unesko, kaj pri ties rilatoj kaj kunlaboro kun UEA. 
Hori Yasuo parolis pri la E-movado en Azio, montrante mapon pri tio. Jean Pierre Boulet gvidis 
diskutojn, unue rilate edukadon en Afriko kaj la manieron en kiu patrino devas prizorgi filinon, 
kaj due pri herboj/plantoj uzeblaj en kuirado kaj kuracado, kaj pri kiel utiligi ilin. Tiam venis 
la momento ekzameniĝi: Mireille Grosjean, respondeculino pri la organizado de la Internaciaj 
Ekzamenoj de ILEI/UEA, anoncis ke la ekzamenoj estas ĉi-okaze senpagaj. De la gramatika 
antaŭtesto ĝis laparolaparto, lakandidatoj laboris dum tri tagoj, kaj ĉe la fino la sukcesintoj ricevis 
atestilojn. Aliaj eroj de tiu inaŭgura tago estas “la konversacia kaj amika rondoj”, kies prizorgantoj 
intervenispreskaŭĉiutage. Lalaboroj de ĵaudo (la31-ade julio) komenciĝisjene: AnaMontesinos 
enkondukis siajn lingvajn ludojn por la klasĉambro, prezentante diversajn tipojn de bildludoj, kio 

permesis al ĉeestantoj elekti tia(j)n aŭ tia(j)n objektojn uzeblajn en siaj respektivaj landoj. Scio 
pri manĝoj kaj manĝkutimoj de la ĉeestantoj laŭ ties landoj aldoniĝis al ŝia laboro en alia tago. 
Vladka Chvatalova, traktante sian temon “Lingva festivalo - multlingva renkontiĝo kaj dialogo 
inter kulturoj” informiĝis de partoprenantoj pri diversaj etnoj, lingvoj parolataj en ties landoj, iliaj 
devenoj ktp. Notindas, ke ambaŭ samideaninoj, s-ino Montesinos kaj s-ino Chvatalova, finis siajn 
taskojn post kelktaga renkontiĝado kun partoprenantoj, foje en komisionoj. Samhore kaj ankaŭ 
en sekvintaj tagoj, kunsidis komitatanoj de ILEI por decidi rilate la aferojn de la ligo. Posttagmeze 
okazis la unua ekskurso al/en Aguegues. Aliaj vizititaj lokoj dum la aranĝo estis Adjarra, Bimins, 
Dangbo kaj ĉirkaŭaĵoj de Portonovo, kiuj ofertis al la vojaĝantoj tien buntajn vidindaĵojn. Inter 
la amuzaj eroj troviĝis muzikado kaj origamio: Hori, montrinte kolektitajn muzikilojn kaj 
ludilojn, aŭskultigis iliajn melodiojn, ludante kaj ludigante kelkajn instrumentojn. Kantoj kaj 
manklakoj akompanis, kio amuzis ĉiujn. Estis okazo ankaŭ konatiĝi kun la arto de paperfaldado. 
Tion prezentis ges-anoj “Mayuko kaj aliaj”, kiuj instruis kiel havi diversajn formojn de objektoj 
(birdoj.kovertoj) perpaperfaldoj. En laantaŭlasta tago de lakonferenco (lundo, la4-ade aŭgusto) 
antaŭis la solenan fermon ĝenerala asembleo, dum kiu disdoniĝis atestiloj pri la ekzamenoj. Post 
tio la partoprenantoj markis la eventon plantante unu arbidon en la konferenceja domo Songhai- 
centro. La vespero estis agrabligita per spektaklo (kantoj, dancoj, tamtam-ludoj, vestoj) de loka 
teatra grupo tre ŝatata de konferencanoj, kiuj senhezite imitdancis. La oficiala disiĝo ekis en la 
posta tago tuj post la matenmanĝo. Mi pasigis belajn momentojn en Portonovo, renkontante 
multajn gesamideanojn el diversaj landoj kun kiuj mi lernis, babilis, ludis, amuziĝis, manĝis, kaj 
partoprenis ĉiajn programerojn. 

Ewoe Sagbadjelou (fonto: IPR) 

IMPRESOJ DE EKSTERAFRIKANOJ 
PRI ILEI-KONFERENCO EN BENINO 


E1 Svislando 

Mi malkovros Afrikon. Mi neniam estis tie. Tio mankas enmiaj scioj, miaj spertoj. Do, ek! Mi iru! 
Iuj diras al mi, ke mi ne eltenos... ĉar mi kutimas organizi mian tempon plene kaj precizege laŭ 
svisa maniero... eble iom pedanta... 

Post la UK mi iris trajne al la flughaveno Amsterdam Schiphol kaj havis de tie aviadilon al Parizo 
kaj poste al Benino. Kiam la radoj de la aviadilo tuŝis afrikan grundon, estis emocia momento 
por mi. Kiam mi metis mian unuan piedon sur afrikan terenon, mi preskaŭ ploris. 

Mi alvenis tage. Finfine elirante el la flughaveno post ricevo de mia valizo kaj akiro de loka mono, 
jam estis mallumo. Tiel estas, kiam oni estas proksime de la ekvatoro. Mi iris aŭte de Cotonou al 
Portonovo, 30 kilometrojn en 60 minutoj. Freneza trafiko: Preskaŭ neniu lumo ĉestrata, ne ĉiam 
lumo sur la vehikloj, amaso da vehikloj iuspecaj, multaj motorcikloj, senorda haosa trafiko... Borde 
de la strato malhelaj siluetoj marŝantaj...! Mi alvenis al la Songhai-centro, instituto por lertigi 
kamparanojn. Gin mi malkovris la sekvan matenon. Belega loko! Dek kvin hektaroj da kulturo kaj 
bredado (fiŝoj, kokoj, porkoj). Cio bela kaj en ordo, pura kaj bone flegata. Mi multe fotis kaj nun 
kontaktiĝas kun similtipa lernejo en mia kantono (Ecole des metiers de la terre et de la nature) por 
proponi ĝemeliĝon de la du establoj. Mi vivis ĉe tiu en Afriko dum dek tagoj. Mi iom promenis 
en najbaraj stratetoj. Por atingi ilin, mi devis transiri ĉefstraton trafikriĉan. Tion mi ne sukcesus 
sola: mi iris kun afrikano kaj tenis lian manon, kiel infano! 

La lastan tagon, kolego de la ILEI-konferenco portis min veturile al la flughaveno. Dumtage. 
Soko: Tiam mi malkovris la malriĉecon kaj malpurecon de la urboj. Tia estas lalando Benino. La 
Sonhai-centro bela oazo, escepto. 

La ILEI-konferenco estis interesa. Mi organizis ekzamensesion kun helpo de franco kaj de japano. 
Prave la skipo devas esti internacia. Mi ĝuis la interparoladon kun diversaj afrikanoj. Ili venis el 
Benino, Ganao, Ebura Bordo, Togolando kaj Burundio. Fotoj montras la konferencanojn, kiam 
ili plantas la Arbon de Esperanto. Nun mi fariĝis konsilanto de la Afrika Komisiono de UEA. 
Estas granda honoro por mi kaj mi esperas, ke mi povos efike helpi. Mi estas verkanta broŝuron 
kun titolo “Afrikanoj kaj mi”. Tie mi rakontos tion, kio okazis al mi en kontakto kun afrikanoj 
ekde mia junaĝo. 

Mireille Grosjean 


Eljapanio 

Kiam mi decidis partopreni en la ILEI-konferenco, mi ne estis tiel pozitiva. De la lasta somero 
mi estas estrarano de UEA pro landa kaj regiona agadoj, kaj mi volis scii, kia estas la situacio en 
Afriko. Dum la estrara kunsido en Roterdamo en aprilo, neniu estrarano publikigis sian intencon 
pri la konferenco, do mi duon-devige levis mian manon. Ankaŭ la fakto, ke sinjorino Saito Tume 
(japanino) frue decidis partopreni en ĝi, puŝis min antaŭen. 

Tiu vojaĝo estis mia unua vojaĝo al Afriko, do ĉio estis tre interesa. Komence mi estis timema pro 
malario kaj diareo, ĉar la japana ministerio pri sano multe timigis min pri tiuj teruraj malsanoj. 
Tamen la konferencejo kaj tiea restoracio estis liberaj de moskitoj kaj tre pure tenataj, do mi pli 
kaj pli alkutimiĝis al la vivo tie, tiel ke mi multe manĝis krudajn legomojn kaj fruktojn, kiujn la 
ministerio admonis al ni ne manĝi. 

Antaŭ la alveno al Benino, mi esti multe informita pri la malharmonio inter la Centra Oficejo de 
UEA kaj iu grupo en Togolando. Tio estis temo eĉ dum komitata kunsido en la UK; tamen en 
Benino mi rimarkis, ke la afrika movado tute normale kaj glate progresas sen ia ajn ombro de tiu 
grupo. Mi sciis, ke en Benino kaj Togolando la movado bone progresas, kaj kiam mi aŭdis pri la 
movado en Burundio, mi pli surpriziĝis. Tie estas 1500 esperantistoj, el kiuj 300 estas membroj de 
la landa asocio de Brundio. Lernintoj de Esperanto en la urboj, reveninte al siaj vilaĝoj, tuj starigas 
kurson kaj tie tuj naskiĝas novaj esperantistoj. Tiel neniam okazas en Japanio kaj ankaŭ ne en 
eŭropaj landoj. Allakongreso veniskvar knaboj. Ili diris, ke hejme ne estas elektrokaj kepor atingi 
retejon ili bezonas iri tri horojn piede. Tiamaniere al ili mankas bona kondiĉaro kaj materialoj 
pri Esperanto, do helpi ilin estas tasko de esperantistoj en progresintaj landoj. Alia surprizo estis, 
ke malgraŭ la malbona situacio multaj afrikaj partoprenantoj bone parolas Esperanton. 

Estas ĝojiga afero, ke la ILEI-konferenco havis internacian etoson dank’ al la partopreno de ne- 
afrikanoj. Tiuj ĉi respondecis pri kunsidoj pri verkado, konversacio, instruado, interŝanĝo de kulturoj 
(manĝaĵoj kaj lingvoj) ktp. Inter tiuj ĉi ankaŭ japanoj kontribuis per kvar kunsidoj. Tiu ILEI- 
konferenco estis la unuafoja internacia Esperanto-aranĝo en Afriko iam okazinta, kaj ĝi sukcesis per 
la kunlaboro de esperantistoj el diversaj landoj. Mi esperas, ke profitante tiun konferencon, afrikaj 
esperantistoj pli vigle kaj konstante agados en la internacia scenejo. Mi dankas al la organizantoj 
kaj LKK-anoj pro la bona aranĝo. 

Hori Yasuo 

EĤOJ EL DIVERSAJ REGIONOJ AFRIKAJ 


KONGRESO EN MADAGASKARO 

Kun granda ĝojo mi informas vin pri tio, ke bonorde okazis en Vatomandry nia nacia kongreso, al 
kiu aliĝis kvardeko da partoprenantoj el Antsiranana, Toamasina, Ambatondrazaka, Mahajanga, 
Antananarivo, Ambalavao, Fandriana, Vatomandry kaj Mahanoro, kaj el Italio kaj Francio. 
Lakongreso komenciĝis la 12-an kaj finiĝis la 16-an de aŭgusto 2008. 

Krom diversaj programeroj pri lingvoinstruado, ekumena diservo, ekskurso, vesperaj amuziĝoj 
kaj sesio de Internacia Ekzameno de ILEI/UEA, okazis ankaŭ gravaj elektoj: 

1. pri la renovigo de la UME-estraro, en kiu estis elektita kiel prezidanto Fidilalao Henriel, kiel 
sekretariino Ralalarisoa Justine, kaj kiel kasisto Ramanandimbimaro Pierre; 

2. pri la renovigo de lajunularasekcio MEJA (Malagasa Esperanto-Junulara Asocio), enkiu estis 
elektita kiel prezidantino Ralalasoa Hasina, kiel sekretario Ravoninjatovo Mbelo Hery, kaj kiel 
kasisto Julien Gasy (Rajules); 

3. pri la starigado de la asocio katolika MUKE (Malagasa Unuiĝo de Katolikaj E-istoj), en kiu 
estis elektita kiel prezidanto Julien Gasy (Rajules); kaj 

4. pri la starigado de la asocio evengeliista AM.E (Asocio de Malagasaj Evangeliistoj), en kiu estis 
elektita kiel prezidantino Pastorino Mioranantenaina. 

Ni povas paroli pri sukceso kaj aparte menciindas la amika kaj varma etoso, kiu unuigis nin en la 
kongresejo. 

Ni estas preparontaj pli detaligitajn raportojn pri tiuj eventoj kaj aperigos ilin en niaj venontaj 
informoj, sed atendante, estas grave por ni esprimi ĉi tie niajn sincerajn dankojn pro via helpo kaj 
ĉeestoporke tiukongreso sukcesuen ĉiuj flankoj. Viakontribuo ne estis vana ĉar lalokaE-movado 
refortiĝos! 

Amike kaj samideane, 

Fidilalao Nenriel (prezidanto de UME) kaj Ralalarisoa Justine (sekretariino de UME) 

OPINIOJ 

KIAL NEŬTRALA LINGVO EN AFRIKO? 

Historie kaj geografie, ĉie kaj ĉiam oni alte kaj ironie (ofte) asertas ke Afriko estas la “patrino de 
la homaro”. Kaj ĉiu el ni fieras pri tiu ĉi atributo farata al nia karega kontinento. Veras ke en Afriko 
ne nur ekzistas krudaj materialoj, sed ankaŭ ekzistas respektegindaj kaj kuraĝaj homoj kiuj ĉiutage 
impetege kaj flame laboradas por hisi altnivelen Afrikon. Sed bedaŭrinde nia kontinento suferegas 
de iu gravega malsano, kiu estas la neinterkompreniĝo de ĝiaj gefiloj. 

Car de Oriento al Nordo kaj de Okcidento al Sudo, ĉiam estas teruraj okazintajoj, kiuj estas: 
malsanoj, militoj inter gentoj, kaj malsategoj. 

Tamen en tiu ĉi latenta perspektivo, ĉiu afrikano esperegas kaj sopiregas al pli bonaj vivkondiĉoj. 
Veregas ke lingvo estas komunikilo kaj identigilo, kiel diras la lingvistoj. Sed mi diras aldone ke 
lingvo estas vojo al progreso kaj prospero, do al paco. Tiel necesas ke oni nepre uzu unu solan kaj 
neŭtralan lingvon en Afriko. Tamen, pro la plimulteco de lingvoj en Afriko, oni ne elektu iun jam 
ekzistantan lingvon afrikan: oni elektu neŭtralan lingvon kiel Esperanton. Se oni hazarde elektus 
afrikan lingvon, tio nepre ne nur kaŭzus intergentajn militojn, sed ankaŭ certe fajrigus la tutan 
Afrikon (ĉar la elekto estus pretervola kaj arbitra). Do mi konsilas ke almenaŭ Afriko estu neŭtrala 
lingve. Jen pli ol dek jarojn niaj registaroj ĉiam kunvenadas, elspezante monon de la imposto- 
pagantoj, pro (laŭ ili) afrika unueco kaj ankaŭ pro la integriĝo de la afrikaj ekonomioj. Vane, fi al ili, 
ĉar dum la kunvenegoj iuj potencaj landoj afrikaj ĉiam pretas tuj minac-ordoni siajn superregadojn, 
kaj alie tiuj laŭdiraj evolulandoj ĉiam cedemaj oferadas ĉion, pro obeemo al siaj mastroj. 
Notindas ke dum tiuj kunvenegoj okazas ke la landoj kiuj havas saman oficialan lingvon (kolonian 
lingvon) ĵaluze kaj energie defendas siajn vidpunktojn kaj neniam akceptas fari kelkajn koncesiojn. 
Pro tio ofte tiuj politikaj kunvenegoj nenion alportas al la evoluado de nia kontinento, kiu 
bedaŭrinde jam fariĝis rubejo de vanaj revoj kaj falsaj demagogiaj ideoj. 

Do karuloj miaj, karaj samkontinentanoj: por ke nia kontinento rapidege progresu kaj prosperu, 
ni agadu diversnivele por disvastigi Esperanton en Afriko, atentigante niajn landajn registarojn 
pri la valoro de Esperanto, ne nur en la lernejaj medioj sed ankaŭ en ĉiu homa sfero. 

Antoine Kouablan 


ESPERANTISTOJ NE ESTU MALHELPO 
POR LA EVOLUO DE SIA PROPRA MOVADO 

Iu nekristano el Azio deklaris, ke li ege amas instruojn el la Biblio sed ne amas kristanojn. Tiu 
anekdoto memorigas al mi similan etoson kiu regas ene de la Esperanto-komunumo, precipe en 
Afriko. Strategio kiun uzas kelkaj afrikaj esperantistoj por interesigi homojn al Esperanto kelkfoje 
similas al religia aŭ politika prozelitismo. Jenaj frazoj ofte elfluas de tiaj homoj: “Post kelksemajna 
lernado de Esperanto, vi estos tute bonvena kaj sen malhelpo en Eŭropo”, “Multaj okcidentaj 
esperantistoj tuj pretas subteni vin finance”, “Pere de Esperanto vi ricevos internacian pasporton 
por vojaĝi ien ajn”, “Per neregistara organizo oni facile povas konvinki okcidentanojn financi nian 
fiktivan projekton”, ktp. Finfine homoj neesperantistaj alkuras al la movado kun la espero, ke ili 
iam atingos la paradizan Eŭropon, aŭ ke iu okcidenta mecenato iam sendos kelkajn dekojn da 
miloj de dolaroj. La strategio verŝajne sukcesas kelkfoje, ĉar la mecenato ofte ne kapablas informiĝi 
pri la vereco kaj taŭgeco de la informoj ricevitaj; aŭ eble pro tro da entuziasmo, ke homoj el foraj 
landoj ankaŭ lernas Esperanton. Kiel unu el la aktivaj esperantistoj afrikaj, mi opinias, ke necesas 
kanaligi aŭ orientigi ĉiun helpon al la bonfarto kaj progreso de la movado en Afriko. Mi ne parolas 
pri individua helpo al iu en Afriko; tio estas, se iu okcidentano decidas helpi iun pro persona 
kialo, tiu rajtas fari laŭ sia bontrovo. Sed, se la intenco de tiu estas enradikigi Esperanto-movadon, 
ĉu por instrui la lingvon, ĉu por agadi (ĉe plantado de arboj ktp) por promocii la lingvon, estus 
rekomendinde ke oni donu al si strategion por kontroli ĉu la mono estas efektive uzita por la celo 
antaŭe difinita. Strategioj por kontroli tamen ekzistas, eĉ se oni ne loĝas en tiaj landoj. La CO kaj 
AO pretas disponigi strategiojn. 

Jean Codjo 



CETERAĴOJ 


LETERKESTO: PLIA EKSTERAFRIKA KUNLABORANTINO 

Mi estas tute freŝa konsilanto de la Afrika Komisiono. Mi estas ege honorigita de tiu nomumo. 
Mi iom vidis, kiel Afrika Oficejo funkciis en Togolando. Mi ne multe scias, kiel AO nun funkcias 
en Benino. Tamen, havu paciencon!! Tian laboron oni devas malkovri, eklerni, trejni. Do la 
kunlaborantoj de la nuna AO bezonas tempon por tio. Sciu, ke ĉe ni oni konsideras, ke iu inĝeniero 
eklaboranta en firmao alportas fruktojn post kvin jaroj...!! Do, havu paciencon! Vi povus klare 
priskribi tion, kion vi bezonas. Vi povus demandi, fari sugestojn, eble doni konsilojn, eble helpi. 
Ni ĉiuj kunlaboru kune. Car mi zorgas pri informado en franclingva Svislando, mia komputilo estas 
plenaje dokumentoj en lafrancapriEsperanto. Mi klopodos sendiilin iompost iom aljeremiepor 
Burundio, al Antoine por Ebura Bordo, al Francis por Benino, al Moise por Togolando, ktp. Eble 
endos iom ŝanĝi enhave, eble ne. Vi vidos. Mi nun prilaboras mian blogon mirejo.blogspot.com . 
Tamen la ĉapitro pri Afriko ankoraŭ ne pretas. Mi finos ĝin baldaŭ. Mi havis en Portonovo 
kontaktojn kun liberianoj, du junaj viroj. Ili lernas Esperanton nun. Cu jam ekzistis esperantistoj 
en Liberio? Cu iu scias? Okaze ke jes, bv. informi min. 

Elkore salutas 
Mireille Grosjean 


MEMORAĴO POR NIAJ GEAMIKOJ 

En la Esperanto-lernejo Jules Verstraeten jam instaliĝas de pli ol kvar jaroj tradicio laŭ kiu 
gelernantoj, ĉu nunaj ĉu iamaj de la lernejo, konstruigas monumenton por memorigi siajn gravajn 
geamikojn, kiuj ĉefe helpis aŭ kontribuis al realiĝo de projekto en la vilaĝo Codji (Koĝi). Du el 
la geamikoj (Henning Hauge el Danio-Germanio kaj Jules Verstraeten el Belgio) forpasis, sed ili 
eterne kuŝas en Codji, kie certe neniu forgesos ilin. 



Foto montras Andre Go- 
kan (maldekstre), iama 
lernanto de la lernejo kaj 
nunĝenerala sekretario de 
la junulara sekcio. Isidore 
(dekstre) estasankaŭ iama 
lernanto de la lernejo. 

LA KURSO GERDA MALAPERIS KAJ LA ALIAJ INSTRUILOJ 
UZATAJ DE LA AFRIKA OFICEJO DE UEA 

La Afrika Oficejo de UEA sendas al petantoj la jenajn kursolibrojn: 

- unugrada en la franca: Cours de langue internationale esperanto. 

- unuagrada en la angla: The internationallanguageEsperanto: A Course. 

- duagrada en la franca: Gerda malaperis kun klarigoj en la franca. 

- duagrada en la angla: Gerda malaperis kun klarigoj en la angla. 

Krome la Afrika Oficejo dissendas diskojn kun la prononco de Gerda al instruistoj. 

Nuntempe sekvas la kurson Gerda malaperis proksimume 100 homoj en pluraj afrikaj landoj, ĉefe 
en la franclingvaj. 

Post la kurso Gerda la lernantoj devos legi du librojn, unu pri historio de Esperanto en Afriko kaj 
unu pri instrumetodoj. 

Jen la libro pri historio, kiel ĝin prezentas la katalogo de la Libroservo de UEA: 



Aforo cf« 



espero 

■ 

Titolo 

Konciza historio de la 

Esperanto-movado en 

Afriko 

AFERO DE ESPERO 

Aŭtoro 

Heidi Goes 


Kategorio 

Movado 


Prezo 

9.00 €, triona rabato 

ekde 3 ekz. 

Eldonloko, 

jaro 

Rotterdam, 2007 

: 

* 

Lldoninto 

UEA 

La unua provo de historio de la E-movado 
sur la nigra kontinento; kovras la periodon 

■ 

Klarigo j 


de la komenco ĝis la jaroj 1990. 

I8BN/I88N 

978929170969 


Formato 

86 paĝoj, 21 cm 


Karakterizoj 

Ilus 


Recenzoj 

Recenzoj mankas. Aldotui 



Viajn komentojn, konsilojn, sugestojn kaj raportojn pri okazintaĵoj en via 
urbo aŭ lando bonvolu sendi al la redakteja adreso: afrika.oficejo@co.uea.org 
aŭ aerpoŝte al: 

Afrika Oficejo, BP. 416 Lokossa-Mono, Benin 
tel./fakso: +229 224 10 229 

